Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
i fra Tomislav Ćurić knjižničar
Zadar, 19 . veljače 2012.

9(109)2012.

Evanđelje Mk 2, 1-12 Vlastan je Sin Čovječji na zemlji otpuštati grijehe. Čitanje svetog Evanđelja po Marku Pošto Isus nakon nekoliko dana opet uđe u Kafarnaum, pročulo se da je u kući. I skupiše se mnogi te više nije bilo mjesta ni pred vratima. On im navješćivaše Riječ. I dođu noseći k njemu uzetoga. Nosila ga četvorica. Budući da ga zbog mnoštva nisu mogli unijeti k njemu, otkriju krov nad mjestom gdje bijaše Isus. Načinivši otvor, spuste postelju na kojoj je uzeti ležao. Vidjevši njihovu vjeru, kaže Isus uzetome: »Sinko! Otpuštaju ti se grijesi.« Sjedjeli su ondje neki pismoznanci koji počeše mudrovati u sebi: »Što to ovaj govori? Huli! Ta tko može grijehe otpuštati doli Bog jedini?« Isus duhom odmah proniknu da tako mudruju u sebi, pa će im: »Što to mudrujete u sebi? Ta što je lakše? Reći uzetomu: ’Otpuštaju ti se grijesi’ ili reći: ’Ustani, uzmi svoju postelju i hodi?’ Ali da znate: vlastan je Sin Čovječji na zemlji otpuštati grijehe!« I reče uzetomu: »Tebi zapovijedam, ustani, uzmi postelju i pođi kući!« I on usta, uze odmah postelju i iziđe na očigled svima. Svi su zaneseni slavili Boga govoreći: »Takvo što nikad još ne vidjesmo!« Riječ Gospodnja.

Kyrie:
Milosrdni Bože, karikature postaju provokacije i rađaju mržnju,
molimo za tvoga Duha
Gospodine, smiluj se!
Naš Gospodine,
želimo živjeti sa svim ljudima u miru i slobodi
molimo sada za tvoje svjetlo:
Kriste, smiluj se
Duše života,
šire se predrasude i strahovi za koje smo mislili da su nestali
molimo te za snagu oproštenja
Gospodine, smiluj se!
http://www.don-ivica.net

ISUS OZDRAVLJA I OPRAŠTA GRIJEHE - OPROSTI NAM GRIJEHE KAO ŠTO MI OPRAŠTAMO... (Mk 2,1–12)
Dva su naglaska u današnjem Evanđelju: liječenje i opraštanje. Postoji živa veza između ova dva događanja. Liječiti opraštanjem. To je poziv. Zdravlje je bitno ali nema zdrava čovjeka dok nije pomiren u svojoj savjesti. To bi bilo potpuno izlječenje čovjeka.
Današnja medicina čini velika čuda, ali ipak ne izlječuje potpuno čovjeka. Opraštanje grijeha i vjerovanje u oproštenje - bit je kršćanskog vjerovanja. Ono proizlazi iz samog Boga koji je ljubav. U biti kršćanskog vjerovanja je da se oprašta i prihvaća oproštenje.
Opraštati i prihvaćati oproštenje! Jedno je povezano s drugim. Ipak svima nam je lakše prihvatiti da nam Bog i drugi oproste, ali teže da i mi drugome opraštamo. Ipak trajno se moli i kršćanskoj molitvi Bogu: Oprosti nam kao što i mi opraštamo... Isusu je veće čudo doživljaj oproštenja grijeha nego li fizičko ozdravljenje.
Ovim se hoće reći da je za nas ljude značajnije smirenje savjesti nego li fizička bezbolnost. Isus (njegova poruka) upućuje čovjeka u njegovu nutrinu i dubinu. U čovjekovoj dubini (gruntu - Eckhart) nalazi se klica njegovog ozdravljenja i njegovog rasta. Isus vraća ljude njima samima i ozdravlja ih. Jasno je da se ne može čovjeka voditi njegovoj 'dubini' nikakvim psihološkim tretmanom, njega se uvodi u dubinu samo razumijevanjem i ljubavlju.
Samo ljubavlju postajemo bližnji jedan drugome, samo se kroz ljubav može opraštati i u ljubavi ozdravljati. Prvotna Isusova misija nije bila fizičko ozdravljenje, što je također činio, nego duševno ozdravljenje. A poslije duševnog ozdravljenja posljedično je dolazilo i do fizičkog ozdravljenja. Isusovom opraštanju grijeha skandalizirali su se 'pisci' (pismeni).
Kako čovjek može opraštati grijehe, što je pridržano samo za Boga? I tako Isus božansku moć, kao i samog Boga, utjelovljuje u čovjeka. On povezuje 'nebo i zemlju', čovjeka i Boga. 'Oprosti nam kao što mi opraštamo'. Tako nas Bog 'uvjetuje' vremenskim opraštanjem za vječno oproštenje. Vječnost i sadašnjost prožimaju se i dopunjavaju. Može se reći, Isus nije dokinuo grijeh, ali je darovao moć opraštati grijeh.
Pa tako i tvrdi da je lakše ozdravljati nego li opraštati. Kao da je za opraštanje potrebna božanska moć, dok moć za ozdravljanje prebiva u čovjeku. Ozdravljali su i drugi obdareni ljudi. U svakome čudu Isus otkriva duhovno značenje.
Čudo je 'sredstvo' objavljenja Božje brige i prisutnosti u svijetu. Isus je Jaganjac koji oprašta grijehe svijeta. Ovu rečenicu stalno ponavljamo prije pričesti. Ono što je najvažnije jest svijest da smo grešnici. Ne radi prekršaja nekog zakona nego radi zločestog čina.
Neki ljudi uopće ne bi grijeh doživljavali da nije zakona. Vrlo veliki je čin kad čovjek postaje svjestan svoje grešnosti, ali isto tako i oprostivosti. Grijeh (povreda drugoga) je uvijek povreda ljubavi – što je paradoksalan čin – ali grijeh je i oprostiv.
Ako se pogrešku doživljava kao prekršaj zakona ili kao neadekvatnost našem ponosu – to su prekršaji koje treba ispraviti, a jedino je grijeh oprostiv. Grijeh postoji samo u moralnom odnosu – u moralci – dok u etici postoje prekršaji i nedostatci. Isto tako je potrebno naglasiti da je potrebna ljubav da se istinski oprosti bez ponižavanja.
Nekada se na takav način oprosti da se tek tada uvrijedi i ponizi. S ljubavlju treba prihvatiti oprost, s ljubavlju ga treba dati. Na koncu, što reći o ozdravljenjima? Ona su se uvijek događala kroz ovu ljudsku povijest. Razna su tumačenja i vrednovanja.
Kršćanstvo ih prihvaća, ali ih ne dogmatizira. Ona su više potvrda svetost osobe. Isus je mesija i bez čudesa, iako je više puta zabilježeno da je iz njega izlazila sila koja je liječila od raznih tjelesnih i duševnih bolesti. Ni u kojem slučaju ne radi se o nekoj 'alternativi'.
Isus nije nad bolesnicima izvodio razne 'ceremonije'. Ozdravljenja se događaju na 'riječ'. Nitko nije ozdravljao kao on. Najveći lijek čovječanstvu je ljubav: ona ozdravlja i oprašta.
Ljubav povezuje s Bogom i s ljudima, ljubav vodi u vječnost. Marjan Jurčević

7. nedjelja kroz godinu B (Mk 2,1-12)
Popričesna meditacija
“Videći njihovu vjeru...” (Mk 2,5)
Slika četvorice koji nose uzetoga... Upornost kojom su se probili do Isusa zadivila je sve. Isus u tome prepoznaje vjeru nosača toga nemoćnog čovjeka. Videći njihovu vjeru Isus uzetoga oslobađa od grijeha i potom ga pridiže, ozdravljena od njegove uzetosti. Vjera drugih pomogla je čovjeku koji za taj čin nije sam bio sposoban.
I mi smo dionici takvog blagoslova. Crkva nas kao zajednica obogaćuje iskustvom koje nam je potrebno.
Gospodine! Molim Te za sve one koji su pritisnuti životnim tegobama: udijeli im nadu koja životne izazove pretvara u blaženstvo Tvojih izabranika. Probudi u svakome odgovornost za spasenje drugih, te odgovornost za kršćansko lice svijeta u kojemu živimo! Priredio: Dario Miletić

HODOČAŠĆE BL. JAKOVU ZADRANINU U BITTETO
od 25. do 29. IV. 2012.
Više: Vidite na posljednjoj stranici ili uzmite program.

Prošla opasnost...!
Vrijeme je prikladno...
Dragi Fra Jozo, Vlado i braćo u Provinciji, Gospodin Vam dao svoj MIR !
Hvala na Vašem razumijevanju, strpljivosti i bratskoj suradnji.
Dva mjeseca, koje vi zovete Studeni i Prosinac, pri kraju 2011, za sve stanovnike DR.Kongo bijahu puni neizvjesnosti, napetosti, nestabilnosti svih institucija .Sve to radi „gungule“ oko onoga što svi običavaju zvati „Predsjednički Izbori“...
Pred tjedan dana, Biskupska Konferencija je dala svoj stav i izvještaj...
Sad smo svi odahnuli, jer je rat izbjegnut...Iako će nereda biti i dalje, ali manje na nivou institucija.... Dakle prošla opasnost! Vrijeme je prikladno...
Mi Franjevci u ovoj Pokrajini Sjeverni Kivu, od 11. Siječnja 2012. započeli smo Otvaranje nove Misije u NGENGERE. Po dogovoru sa našom Franjevačkom Provincijom Sv.Benedikta Afrikanca i Biskupijom Butembo-Beni, mi bi trebali pripremiti otvaranje nove Župe koju će voditi Franjevci i Nove Kuće odgoja, u vidu širenja Franjevačkog Reda u ovoj Pokrajini.
Dovoz kamena i pjeska je već u toku ovih dana jer imamo par tjedana suhe sezone, bez kiše.
Blagoslov kamena temeljca predviđamo prvih dana Veljače.
S POTPUNIM POUZDANJEM U PROVIDNOST KOJA DJELUJE PREKO SUBRAĆE I PRIJATELJA UVJERENI SMO DA JE TO BOŽJA VOLJA I BOŽJE DJELO...
Provincija Sv.Jeronima, Mala Braća i sva subraća kao i Božji Narod, po Božjem Nadahnuću, svak na svoj način i po svojim mogućnostima, biti će sudionici u ostvarenju tog Božjeg Plana.
Hvala Gospodinu koji prosvjetljuje i nadahnjuje...
Hvala Vama kao posredniku i svim našim Prijateljima i Dobročiniteljima...
Uz bratske pozdrave, odani i zahvalni
Fra Ilija Barišić, misionar
Kimbulu, 21.01.20212.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 9 i od 17,30 do 18,30 sati
Nedjeljom i blagdanom prije sv. Mise.

Nedjelja 19. II. 2012. VII . NKG. Konrad, Ratko
Ponedjeljak 20. II. Leon, Lav
Utorak 21. II. Petar Damjani — molitva sv. Anti . Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Srijeda 22. II. PEPELNICA – ČISTA SRIJEDA (post i nemrs).
Četvrtak 23. II. . Polikarp, Romana, Goran
Petak 24. II. Montan, Goran KRIŽNI PUT u 18,30 sati
Subota 25. II . Hrvoje, Berislav
Nedjelja 26. II. 2012. I . KORIZMENA (Čista)
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i petkom KRIŽNI PUT U KORIZMI u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati
Fra Diego Deklić je premješten u naš samostan na Košljun. Hvala mu za rad i ovo vrijeme koje je proveo s nama u našem samostanu u Zadru.

Franjevački samostan sv. Frane u Zadru te zadarske župe među kojima su Puntamika, Srce Isusovo, Diklo i druge, organiziraju hodočašće našem sugrađaninu, bl. Jakovu Zadraninu, od 25. travnja do 29. travnja ove godine.
Cijena aranžmana iznosi 1.350 kn, a zainteresirani se mogu prijaviti u agenciju Terra na tel. 023/ 337 294 ili na e-mail: jure@terratravel.hr.
U želji da se afirmira i puku približi lik još jednog uzornog Hrvata na putu svetosti, Jakova Zadranina, franjevački samostan sv. Frane u Zadru te zadarske gradske župe organiziraju hodočašće bl. Jakovu Zadraninu, a zainteresirani se, radi organizacije puta, trebaju čim prije prijaviti na gornju adresu. Možete preuzeti plakat gdje je opisan put hodočašća.

Posebno preporučamo pogledajte nedjeljna i blagdanska čitanja u PPT i PPS prezentacijama. http://www.zupavostarnica.hr/ stranica župe Srca Isusova
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)